**Nunatsinni kigutigissaasunit meeqqat inuusuttuaqqallu kigutilussutigisartagaat caries pillugu nu-taarsiassat nuannersut.**

2007-imi suliniut taaguuserneqarsimasoq CARIES STRATEGI GRØNLAND (CSG – Nunatsinni caries-ip akiorniarneqarnerani suliniuteqarneq) pillugu Nunatsinni Kigutigissaasut aammalu Københavnimi Kigutile-rinermik Ilinniarfiup akornanni suleqatigiinneq aallartinneqarpoq. Tamatumani siunertarineqarpoq nunatsinni meeqqat amerlavallaartut siornatigumut sanilliullugu kigutiminnik caries pissutigalugu putoqalersoorlutik kigutilutsinnaveersaartinneqarnissaat. Ingerlaannartumik paasineqarpoq kigutilerisut meeqqat kigutaannik ilaartuisarnerinnaatigut ajornartorsiut qaangerneqarsinnaanavianngitsoq, akerlianiilli suliniuteqarnermi isiginiarneqartariaqartoq aalaakkaasumik pinaveersaartitsiniarluni suliniuteqarnerit aallunneqarnerulernissaat. Nunatsinni kigutigissaanermik suliaqartut amerlanerpaartaat Danmarkiminngaaneersuusarput, aammalu piffissami sivikitsuinnarmi soorlu qaammatit 3-6-it missaani nunatsinni sulisuusarlutik. Taamaattoqarneralu aalaakkaasumik pinaveersaartitsinissaq siunertaralugu suliniuteqarsinnaanissaq ajornakusoortorujussuanngortarluni. 2008-mili siunniunneqarpoq pinaveersaar-titsineq eqqarsaatigalugu kigutilerisut suleqatigalugit qitiusumik suliarinnittuussussanik nunatsinni KIGUTIGISSAASUT aallaavigineqartariaqartut. Aammattaaq siunniunneqarpoq meeqqat piffissaq aalajangersimasoq qaangiukkaangat kigutilerisuliartinneqartarnissaat aaqqissuussiffigineqartariaqartoq, tamatumanilu siunniunneqarluni meeqqap ataatsimik ukioqalerneranniit 15-inik ukioqarluni meeqqat atuarfiannit aninngitsiarnera tikillugu qulingiluariarluni kigutilerisuliartinneqartassasoq. Tamatumunnga tunngaviuvoq naluneqanngimmat kigutit sorliit caries-imit ajoquserneqarnerusarnersut. Kigutit immuttuutit eqqarsaatigalugit tamanna pinerusarpoq erlippakkut, pingaartumillu kigutit imminnut kalluartartut qaavi ajoquserneqarnerusartut. Inuunerup sinnerani kigutigineqalersussat eqqarsaatigalugit meeqqap 6-init 12-it tungaanut ukioqalernerani kigutissat naajartortut ”ulorianartorsiornerpaasarput” pingaartumillu kigutissat tamorratigineqartussat kigutit qulliit alliillu imminnut kalluartarnerminni ajoquserneqarsinnaasarlutik.

Ataani takussutissami takutinneqarpoq meeqqap inuussuttuaqqallu qulingiluariarluni kigutilerisumukartinne­qartar­nissaannut piffissaliussat, aammalu kigutilerisuliarnerni tamani sorpiaat isiginiarneqartassanersut taakkartorneqarsimallutik. Aalajangersimasumik aggersitsisarnerit saniatigut meeqqat kigutimikkut ajoqute­qalersussatut inissisimasut piffissani allani aamma aggersarneqarsinnaasarput, tamatumanilu misissuisar­nerit saniatigut caries-mit ajoquseriartorneqarnerat pinaveersaartinniarlugu suliarineqartarlutik, tassanilu misissortinnerit nalinginnaasut pineqanngillat.

Inernerit siulliit:

Suleqatigiit 2008-mi siunniussimavaat CSG-imik suliniuteqarneq 2018-p tungaanut nalilersorneqartassasoq nalilersuinerlu siulleq 2012-mi ingerlanneqassasoq. Tamatumani CSG-mik suliniuteqartut 2010-miilli mee­raaqqat 8-nik qaammateqalersullu misissugarisimasaat 2012-mi 3-nik ukioqalereersimapput, tamatumali sa­niatigut meeqqat 9-nik ukioqalersimasut, 2009-miilli 6-nik ukioqaramilli malinnaavigineqalersimallutik. Naliler­suinissat ajornannginnerutikkumallugit meeqqat nalilersuinermi malinnaavigineqartut annertunerusumik kigu­timikkut putoqalersimassanngillat, kigutaarsinnikuusimassanatik tamatumali saniatigut kigutimikkut ilaartortinnikuusimassanatik. Anguniakkat tamakkiisumik isigalugit kigutilerisunit kigutigissaassunillu naalungiarsuit kigutigisimappassuk **defs=0**-mik taaguuserneqarsimapput, annerumaallu kigutigiuagassaat **DMFS=0**-mik taaguuserneqarsimallutik. Suliniuteqarnerup CSG-p 2008-mi atuutilersinneqarnerani meeraaqqat 64%-ii **defs=0**-mi inissisimasuusimapput, taavali 2012-mili 3-nik ukioqartut 76%-ii taamatut naliliiffigineqarsinnaasimallutik. Taamatullu 2008-mi meeqqat pineqartut 57%-mi inissisimariarlutik, 2012-mi 9-nik ukioqalernerminni 65%-ii **DMFS=0**-mi inissisimasuusimapput. 2008-mi 3-nik ukiullit eqqarsaatigalugit meeqqat 47%-ii kisitsinermi aallaavigineqariarlutik, 2012.mi 9-nik ukioqartut 79%-ii misissuinerni aallaavigineqarsimapput. 2012-imi meeqqat 3-nik ukioqartut tamakkerlugit 75%-ii aallaavigineqarput, 2012-mi nunatsinni meeqqat 9-nik ukioqartut 88%-ii aallaavigineqarsinnaalersimapput. Tamakkulu imatut paasineqassapput CSG-p 2008-mi atuutilersinneqarnerata kingorna misissuinerni toqqammaviusut tutsuiginarnerulersimallutik. Nunatsinni kigutigissaanernut tunngatillugu nalilersuisimanerit, aningaasat nalikilliartornerannut sanilliussinikkut aningaasartuutaasartut 2008-miilli allannguuteqangaarsimanngitsut.



Suliarinnittut: Kim Ekstrand aammalu Vibeke Quist, Institut for Odonlogi-meersut (oqar. +45 35 32 67 00), suleqatigineqarlutik Nunatsinni Kigutigissaavimmit kigutit nakorsaanerat Olina Hansen, Jette Christiansen aammalu Christian Christiansen. Taamatuttaaq Nunatsinni Kigutigissaavimmi sulisuusut suleqataanerat pillugu qutsateqarfigaavut.

Tigusiffik: [***The impact of a national caries strategy in Greenland after 4 years.***](http://www.ncbi.nlm.nih.gov/pubmed/25323848) ***Ekstrand KR, Qvist V. Int J Paediatr Dent. 2014 Oct 17. doi: 10.1111/ipd.12138***